Mir sind underdesse wider in Turm ue gschliche und händ gwaartet bis de Mesmer, wo under der Chanzle gsässe ischt, noch em Schlusslied am Troot zum chliine Glöggli im Turm zoge hät. Etz hämmer wider zümpftig a üüsne Gloggesaal zoge und schöö uusglüütet. Au bi Hochziite und Beärdiginge hämmer möse lüüte. Näbed sim Mesmeramt hät de Nydegger no puuret. Wän er ufem Fäld gschaffet hät, isch im es Elfilüüte am Wärchtig öppenemol rächt uugläge choo. En schtarche Maa hät di grooss Glogge grad no chöne elaage aaschtändig lüüte. Wänn de Mesmer aber siini Frau oder de alt Vatter gschickt hät, häts öppenemol bedänklich töönt. Drum bini amel i de Ferie go hälfe Eifilüüte, und dänn händ d'Chöchinne und d'Lüüt ufem Fäld wohrschindli besser verstande, da bald Mittag sei. I der erschte Ziit als Lüüterbueb hani meischtens mit der chlline Glogge glüütet. Woni s dänn loos gha ha, we me am Saal vo de mittlere Glogge mo zieh, da si schöö und glilchmöössig aaschloot, hani au mit üüsere Seniorin glüütet. Noch aaltem Bruuch würt am früene Morge vom erschte Auguscht mit der Glogge vo 1299 und Zobed vor de Fiir mit allne Glogge glüütet. Bsunders in Erinnering ischt mir de erscht Auguscht vo 1941 plibe. I däm Chriegsjohr hani de Morge früeh zur Fiir vom 650. Geburtstag vo üüsem Haametland voll Ehrfurcht mit der fascht gliich aalte Glogge glüütet. Ich ha ghofft, damer wiiter vom Chrieg verschoont bliibid und da mir Lüüterbuebe bald de Fride töörid iilüüte. En fäschtliche Aaloss isch für üüs Lüüterbuebe immer de Johreswächsel gsii. Noch em Sylväschter-Gottesdienscht simmer bim Mesmer iiglalde gsii. D Frau Nydegger hät Härdöpfelsaloot, Puureschübling und z Trinked uftischet. Me ischt gmüetlich zäme g'hocket bis Ziit gsi ischt, zums aalt Johr mit der mittlere Glogge uuszlüüte. E laage töönt si e chlei wehmüetig, und da passt jo guet. Noch em letschte Zwölfischlag hämmer dänn mit allne Glogge freudig s neu Johr iiglüütet.